दारा शिकोह

दारा शिकोह (जन्म 20 मार्च 1615 - हत्या 10 सितंबर 1659) मुमताज़ महल और सम्राट शाहजहाँ का ज्येष्ठ पुत्र तथा औरंगज़ेब का बड़ा भाई।

 जीवनी 
दारा को 1633 में युवराज बनाया गया और उसे उच्च मंसब प्रदान किया गया। 1645 में इलाहाबाद, 1647 में लाहौर और 1649 में वह गुजरात का शासक बना। 1653 में कंधार में हुई पराजय से इसकी प्रतिष्ठा को धक्का पहुँचा। फिर भी शाहजहाँ इसे अपने उत्तराधिकारी के रूप में देखता था, जो दारा के अन्य भाइयों को स्वीकार नहीं था। शाहजहाँ के बीमार पड़ने पर औरंगजेब और मुराद ने दारा के काफ़ि़र (धर्मद्रोही) होने का नारा लगाया। क्योंकि उसका झुकाव कट्टरपंथ की बजाय स्वतंत्र सोच की ओर था। वह कहता कि सनातन धर्म में ईमानदारी, पवित्रता, सद्भावना, दया, धैर्य, सहनशीलता, आत्म-संयम, उदारता, और तप जैसे गुणों का महत्व है। जबकि इस्लामिक विचारधारा इन गुणों से रहित था। दारा की ऐसी सोच औरंगज़ेब को नागवार गुजरी और अंततः कलह इतना बढ़ गया कि युद्ध हुआ। दारा दो बार, पहले आगरे के निकट सामूगढ़ में (जून, 1658) फिर अजमेर के निकट देवराई में (मार्च, 1659), पराजित हुआ। अंत में 10 सितंबर 1659 को दिल्ली में औरंगजेब ने उसकी हत्या करवा दी। दारा का बड़ा पुत्र औरंगजेब की क्रूरता का भाजन बना और छोटा पुत्र ग्वालियर में कैद कर दिया गया।

सूफीवाद और तौहीद के जिज्ञासु दारा ने सभी सनातन और मुसलमान संतों से सदैव संपर्क रखा। ऐसे कई चित्र उपलब्ध हैं जिनमें दारा को हिंदू संन्यासियों और मुसलमान संतों के संपर्क में दिखाया गया है। दारा काफी प्रतिभाशाली लेखक भी था। सफ़ीनात अल औलिया और सकीनात अल औलिया उसकी सूफी संतों के जीवनचरित्र पर लिखी हुई पुस्तकें हैं। रिसाला ए हकनुमा (1646) और "तारीकात ए हकीकत" में सूफीवाद का दार्शनिक विवेचन है। "अक्सीर ए आज़म" नामक उसके कवितासंग्रह से उसकी सर्वेश्वरवादी प्रवृत्ति का बोध होता है। उसके अतिरिक्त हसनात अल आरिफीन और मुकालम ए बाबालाल ओ दाराशिकोह में धर्म और वैराग्य का विवेचन हुआ है। मजमा अल बहरेन में वेदान्त और सूफीवाद के शास्त्रीय शब्दों का तुलनात्मक अध्ययन प्रस्तुत है। 52 उपनिषदों का फासरी भाषा मैं अनुवाद उसने '"सीर-ए-अकबर (सबसे बड़ा रहस्य) में किया है।

वेदांग दर्शन और पुराणशास्त्र से उसके सम्पर्क का परिचय उसकी अनेक कृतियों से तथा उनके द्वारा अनुवादित साहित्य से मिलता है। उसके विचार और लेखनकार्य ईश्वर का श्विक पक्ष, द्रव्य में आत्मा का अवतरण, अद्वैत और निर्माण तथा संहार का चक्र जैसे सिद्धांतों के निकट परिलक्षित होते हैं। दारा का विश्वास था कि वेदांत और इस्लाम में सत्यान्वेषण के सबंध में शाब्दिक के अतिरिक्त और कोई अंतर नहीं है। दारा कृत उपनिषदों का अनुवाद दो विश्वासपथों - इस्लाम और वेदांत - के एकीकरण में महत्वपूर्ण योगदान है।

लेकिन कुछ समय बाद राजनीतिक परिस्थितियों वश दारा में नास्तिकवाद की ओर रुचि हुई, हालांकि यह निश्चित रूप से नहीं कहा जा सकता। बाल्यकाल से ही उसमें अध्यात्म के प्रति लगाव था। यद्यपि कुछ कट्टरपंथी मुसलमान उसे धर्मद्रोही मानते थे, तथापि दारा ने इस्लाम की मुख्य भूमि को नहीं छोड़ा। उसे धर्मद्रोही करार दिए जाने का मुख्य कारण उसकी सर्व-धर्म-सम्मिश्रण की प्रवृत्ति थी जिससे धर्मगुरुओं को इस्लाम की स्थिति के क्षीण होने का भय था।

2017 में दिल्ली की 'डलहौजी रोड' का नाम बदलकर दारा शिकोह मार्ग''' कर दिया गया है।

गेलरी

 इन्हें भी देखें 
 मज्म उल बहरैन
 मंसूर अल हल्लाज
 Sirr-I-Akbar

 सन्दर्भ 

बाहरी कड़ियाँ
भारतवर्ष Episode 9 Who was दारा शूकोह, Why was he killed
सिर्रे-अक्बर के कुछ अंश (हिन्दी अनुवाद)
Sirr-i-Akbar (उपनिशिदों का अनुवाद)

श्रेणी:मुग़ल साम्राज्य